DA Den Europæiske Unions Tidende CE 78/263

(2004/C 78 E/0263)

SKRIFTLIG FORESPØRGSEL P-3334/03

af Cristiana Muscardini (UEN) til Kommissionen

(6. november 2003)

Om: Tåbelige politiske meningsundersøgelser

Den italienske presse bringer den 3. november 2003 en indgående omtale af resultaterne af en meningsundersøgelse, der er bestilt af Kommissionens Generaldirektorat for Presse og Kommunikation, og hvori der spørges om, hvilket land der truer freden mest.

Vil Kommissionen — idet der her ses bort fra, hvorvidt de indhentede svar overhovedet er pålidelige (meget afhænger som bekendt af spørgsmålet, der stilles) — besvare følgende:

1. Hvad ligger til grund for dette spørgsmål, hvem har udarbejdet denne del af undersøgelsen og efter hvilke kriterier?

2. Er Kommissionen klar over den provokation, som et spørgsmål af denne art udgør?

3. Hvordan kan Kommissionen finde på at sidestille demokratier som USA og Israel med totalitære regimer, som undertrykker de grundlæggende friheder og den menneskelige værdighed, som Nordkorea?

4. Er Kommissionen klar over den fuldstændige mangel på diplomati, der udvises ved at behandle spørgsmålet om fred på denne måde?

5. Kan Kommissionen oplyse, hvor meget denne undersøgelse har kostet, over hvilken budgetpost den er betalt, og på hvilken måde denne udgift kan gavne EU?

Svar afgivet på Kommissionens vegne af Romano Prodi

(19. december 2003)

Kommissionen erindrer det ærede medlem om, at Romano Prodi på en tjenesterejse i New York den 3. november 2003 gav udtryk for sin bekymring over resultaterne af Eurobarometer-undersøgelsen Flash 151. Formanden har taget initiativ til i første kvartal 2004 at afholde et seminar med organisationer, der repræsenterer de europæiske jødiske samfund med det formål at analysere jødedommens rolle i opbygningen af Europa og forholdet mellem den europæiske offentlige opinion, jødedommen, staten Israel, Nær- og Mellemøsten.

Kommissionen understreger, at resultaterne af Eurobarometret på ingen måde afspejler dens egne synspunkter, at dens foranstaltninger ikke baseres på opinionsundersøgelser, og at den på det stærkeste fordømmer enhver form for antisemitisme.

1. Formålet med Eurobarometer Flash 151 var at analysere borgernes holdning til genopbygningen af Irak, verdensfreden og Unionens rolle på den internationale scene — primært i Nær- og Mellemøsten. Blandt de mange spørgsmål, der indgik i undersøgelsen, var der et, der handlede om, i hvilket omfang visse lande opfattes som en trussel for freden. På listen over lande var der, ud over EU, en række tredjelande, som inden for de seneste måneder har været diskuteret i medierne, og som opfyldte et eller flere af følgende kriterier: — lande, som er vigtige aktører i områder med regionale konflikter — lande, som har udviklet, eller som har mulighed for at udvikle nuklearprogrammer til militære formål — lande, som kan forbindes med internatonal terrorisme. Spørgeskemaet var udarbejdet af Generaldirektoratet for Presse og Kommunikation i samarbejde med vor partner, TNS Sofre, hvis koordinationscenter for Eurobarometer Flash 151 er EOS Gallup Europe.

2. Kommissionen havde på ingen måde til hensigt at lave en provokerende undersøgelse. Den hverken bestemmer eller kontrollerer den offentlige opinion.

3. Dette spørgsmål omhandlede ikke graden af demokrati i de pågældende lande, men udelukkende borgernes opfattelse af en eventuel trussel for freden. Kriterierne for udvælgelsen af lande på listen er anført ovenfor.

4. Det ligger i en opinionsundersøgelses karakter, at den ikke nødvendigvis er »diplomatisk«, for formålet er at sondere den offentlige opinion og ikke at udtrykke en institutions standpunkt. For at flertallet skal kunne forstå spørgsmålene i en undersøgelse, er det nødvendigt at forenkle spørgsmålene. Spørgsmålet om, hvilke lande, der kan udgøre en trussel mod verdensfreden, skal ses på baggrund af hele opinionsundersøgelsen, hvor det blot var et spørgsmål blandt mange andre.